**Učešće u NATO politici izgradnje integriteta**

Ministarstvo odbrane Crne Gore je, prepoznajući značaj preventivnog djelovanja u borbi protiv koruptivnog ponašanja, a u cilju zaštite ugleda kako pojedinica zaposlenih u ovom Ministarstvu, tako i same institucije, pristupilo izradi detaljnih i cjelovitih smjernica za izgradnju integriteta u okviru sektora odbrane. Poseban značaj Ministarstvo odbrane pridaje izgradnji efikasnih antikorupcijskih mjera, sistema transparentnosti i odgovornosti, kao preventivnim mehanizmima u borbi protiv korupcije. U tom pravcu, počevši od 2012. godine, Ministarstvo odbrane aktivno učestvuje u NATO Programu o izgradnji integriteta u sektoru odbrane i bezbjednosti.

NATO Program izgradnje integriteta (NATO BI) obezbjeđuje praktična sredstva za pomoć u jačanju integriteta, transparentnosti i odgovornosti i smanjenju rizika od korupcije u sektoru odbrane i bezbjednosti. Promoviše dobre prakse, procese i metodologije, i pruža zemljama prilagođenu podršku kako bi odbrambene i bezbednosne institucije učinile efikasnijim.

Kao punopravna članica NATO saveza, uključivanjem u sistem kolektivne bezbjednosti, Crna Gora je prihvatila sve tekovine Alijanse i preuzela obaveze kolektivnog sistema bezbjednosti. Ovim činom su prihvaćene i sve obaveze koje proističu iz NATO Politike jačanja integriteta (NATO BI Policy). Izgradnja i jačanje integriteta prepoznati su u NATO-u kao temelji prevencije korupcije i garant sigurnijeg i stabilnijeg vođenja operacija.

U skladu sa preporukama NATO tima, Ministarstvo odbrane je donijelo prvi Plan integriteta Ministarstva i Vojske Crne Gore za period 2014-2016. godine.

Crna Gora je, kao zemlja koja je uspješno sprovela proces samoevaluacije (Building Integrity Self-Assessment Questionnaire - BI SAQ), 2013. godine prepoznata je od strane NATO kao dobar primjer i kredibilan partner u pomenutom procesu. Imajući u vidu aktivnosti u ovoj oblasti i iskazanu namjeru za daljim unaprjeđenjem politike izgradnje integriteta i sprječavanja korupcije, Ministarstvo odbrane je sredinom prošle godine uputilo inicijalno pismo NATO-u, u kojem je izražen interes za započinjanje novog ciklusa samoevaluacije. NATO je pozitivno odgovorio na ovu inicijativu i izrazio spremnost za dalju saradnju u oblasti integriteta. Cilj pokretanja novog ciklusa je sagledavanje i analiza trenutne situacije, razmjena mišljenja o najboljim praksama i praktičnim koracima za jačanje transparentnosti, odgovornosti i integriteta u sektoru odbrane i bezbjednosti, te se samim tim trenutno pokreće novi ciklus samoevaluaciji.

NATO BI samoevaluacija se vrši na osnovu Upitnika za samoevaluaciju, što predstavlja prvi korak u procesu i radi se na dobrovoljnoj osnovi. Na osnovu odgovora koji se dostave NATO ekspertskom timu stvara se pregled trenutnog stanja u pogledu postojeće legislative, procedura i praksi u sektoru odbrane. Upitnik obuhvata pitanja iz sledećih oblasti:

* Demokratska kontrola i angažovanje;
* Nacionalni antikorupcijski zakoni i politika;
* Antikorupcijska politika u sektoru odbrane i bezbjednosti;
* Kodeks ponašanja, politika, obuka i disciplina;
* Planiranje i budžetiranje;
* Operacije;
* Nabavke;
* Saradnja sa odbrambenim kompanijama i dobavljačima.

NATO proces samoevaluacije sastoji se iz četiri koraka:

* Popunjavanje Upitnika od strane zemlje koja radi samoprocjenu i dostavljanje odgovora NATO-U, nosilac aktivnosti je Ministarstvo odbrane, a u izradu može uključiti i druge institucije po potrebi;
* Analiza odgovora od strane NATO ekspertskog tima (Peer Review), koji podrazumijeva posjete zemlji od strane ekspertskog tima, u cilju provjere određenih segmenata Upitnika i razgovora sa pojedinim predstavnicima Ministarstva odbrane ili drugih institucija, koje takođe mogu biti predmet provjere;
* Na osnovu odgovora iz Upitnika i dodatnih provjera, ekspertski tim sačinjava Izvještaj o procesu samoevaluacije, koji sadrži dobre prakse i preporuke za djelovanje (Peer Review Report);
* Posljednji korak u procesu je prezentacija izvještaja i izrada Akcionog plana za implementaciju preporuka i smjernica koje proizilaze iz analize stanja. Izvještaj uglavnom pokriva tri oblasti, i to: sagledavanje dobrih praksi, sagledavanje oblasti za unaprjeđenje i preporuke za dalje aktivnosti.